পাঁচ মাস পর জামিরালি মা-বাবার সন্ধান নিয়ে এসে দেখা পায়নি। হানাদার বাহিনী মেঘনা-তীরবর্তী এ-গ্রাম গোটা জ্বালিয়ে দিয়েছে, মেঘনার বুকে তার বাবা-মার সলিল সমাধি হয়েছে। জামির বলে ‘প্রতিশোধ নেয়ার দিন। প্রতিশোধ আমরা নেবই।’ প্রেম ও প্রতিশোধ দুটিই তাকে টানে। কাজির চরে রাজাকারদের সীমানায় সে হাজেরার সন্ধানে যায়। মেজর হাশেম আর শান্তি কমিটির চেয়ারম্যান মোসাহেব আলির কাছে নির্যাতন-পরবর্তী বিচারের কাঠগড়ায় দাঁড়াতে হয় তাকে। উপন্যাসের শেষ অংশে জামিরালির নির্যাতনের বিবরণ। হাজেরা ও জামিরালির সম্পর্ককে পাকিস্তানের ইসলামি আইনে বিচারের সাব্যস্ত হয়। মেজর হাশেম আর মোসাহেব আলী এই আইনের প্রণেতা। জনতা এ-বিচারে আগ্রহ না দেখালেও মেজর হাশেমের ইঙ্গিতে রাক্ষসী মেঘনার বুকে তাদের প্রাণ বিসর্জন হয়। শওকত ওসমানের উপন্যাসের কলেবর ছোট। জামিরালি প্রেমিকপ্রবণ এবং অন্তর্নিহিত শক্তিতে মুক্তিযোদ্ধা। তার প্রবণতাকে নানামুখী করে জীবন সমগ্রতার বিবিধ রূপ অনুসন্ধান করা যেত। লেখক সেদিকে না গিয়ে বারবার পাকিস্তান প্রশ্ন, হানাদারের অত্যাচার, মুক্তিযোদ্ধাদের শৌর্যবীর্য ইত্যাদি বিষয়কে অহেতুক আরোপিত করেছেন। উপন্যাসের শুরুটা যেমন চমৎকার প্রতিবেশে, শেষ হয় না কিন্তু তেমনভাবে। একটা উদ্দেশ্যনির্ভর প্রবণতা নিয়েই তিনি দৃশ্যপট উম্মোচন করেন। শিল্পের দায়বোধ নিশ্চিতই শিল্পকে ভিন্নমাত্রা দেয় কিন্তু ‘শিল্পীর ন্যায়’কে রক্ষা করার দায়িত্বও আছে সেক্ষেত্রে। শওকত ওসমানের মুক্তিযুদ্ধভিত্তিক উপন্যাসগুলোতে এমন প্রশ্ন অযৌক্তিক নয়। তবে নিছক সময়ের স্মারক হিসেবে এগুলোর মূল্য আছে কিন্তু শিল্পের মানদ-ে তার প্রাসঙ্গিকতা প্রশ্নবিদ্ধ বটে।